b"\n_START_ARTICLE_\nGrand Palais\n_START_SECTION_\nTreballs de construcci\xc3\xb3\n_START_PARAGRAPH_\nEls treballs de construcci\xc3\xb3 van comen\xc3\xa7ar la primavera de 1897 amb la demolici\xc3\xb3 progressiva del Palau de la Ind\xc3\xbastria, que va desapar\xc3\xa8ixer definitivament el 1899, a la vegada que tres equips escollits per cada arquitecte avan\xc3\xa7aven segons cada pla d'obra al seu ritme i saber._NEWLINE_L'obra, per a la qual es van arribar a mobilitzar fins a 1.500 obrers, va aplicar noves t\xc3\xa8cniques de construcci\xc3\xb3 com l'\xc3\xbas del formig\xc3\xb3 armat segons un sistema patentat el 1892 per Fran\xc3\xa7ois Hennebique, al costat d'un desplegament de mitjans considerables per a l'\xc3\xa8poca: vies f\xc3\xa8rries per al transport del material, m\xc3\xa0quines de vapor per a les dinamos d'accionament de serres de tall, un pont grua per al manejament dels grans blocs, rails interiors, bastides m\xc3\xb2bils o una rampa des de la ribera del Sena per a l'aproximaci\xc3\xb3 de les barcasses de pedrissa. Destacaren les habilitats t\xc3\xa8cniques de la societat Moisant-Laurent-Savey, que van construir la part met\xc3\xa0l\xc2\xb7lica desplegada als costats dels Camps Elisis i de l'avinguda d'Antin. La mateixa empresa Moisant va ser aix\xc3\xad mateix l'encarregada de la fusteria en ferro i acer de la gran escala d'honor dissenyada per Louvet._NEWLINE_Les caracter\xc3\xadstiques heterog\xc3\xa8nies del terra, dur al costat nord, on es trobava el Palau de la Ind\xc3\xbastria, per\xc3\xb2 de mala qualitat al costat sud, sobre al\xc2\xb7luvions del Sena, van provocar un retard de vuit mesos sobre el pla original. Es requer\xc3\xad un proc\xc3\xa9s de cimentaci\xc3\xb3 dificult\xc3\xb3s que va necessitar l'\xc3\xbas de 3.400 puntals de roure, de 25 a 35 cm de di\xc3\xa0metre, que van perforar fins a 12 metres de profunditat el s\xc3\xb2l basalt calcari. Per als murs es va aplicar la t\xc3\xa8cnica de doble paret, un full exterior d'obra de pedra picada, constitu\xc3\xaft per blocs de pedra provinents de diversos jaciments de tota Fran\xc3\xa7a, i un full interior, de ma\xc3\xb3 i ma\xc3\xa7oneria. Al termini d'execuci\xc3\xb3 de l'obra, s'havia conformat una estructura per a la qual es van utilitzar 8.500 tones de material, 500 m\xc3\xa9s que les requerides per a la Torre Eiffel i 2.000 menys que les de l'Estaci\xc3\xb3 d'Orsay. Tanmateix, el dia de la inauguraci\xc3\xb3 algunes seccions interiors estaven encara sense acabar._NEWLINE_La construcci\xc3\xb3 del Grand Palais de Par\xc3\xads va tenir un cost total de 24 milions de francs de l'\xc3\xa8poca, dels quals, com destacava la Guia de l'Exposici\xc3\xb3, 300.000 francs s'havien destinat \xc3\xbanicament als importants grups escult\xc3\xb2rics de les quadrigues de l'escultor Georges R\xc3\xa9cipon._NEWLINE_Poc despr\xc3\xa9s, les dificultats del terreny tornarien a l'actualitat, quan l'any 1903 Alfred Picard, comissari general de l'exposici\xc3\xb3, va publicar un informe on advertia l'exist\xc3\xa8ncia de problemes estructurals a l'edifici, a conseq\xc3\xbc\xc3\xa8ncia del descens del nivell fre\xc3\xa0tic, cosa que provocaria al llarg de la seva hist\xc3\xb2ria nombroses intervencions de restauraci\xc3\xb3 fins a arribar a la gran obra empresa a partir de 1993.\n_START_SECTION_\nInauguraci\xc3\xb3\n_START_PARAGRAPH_\nLa inauguraci\xc3\xb3 del Grand Palais es va efectuar amb tota la magnific\xc3\xa8ncia pr\xc3\xb2pia de la Tercera Rep\xc3\xbablica Francesa, aleshores en el centre d'una crisi pol\xc3\xadtica originada pel controvertit cas Dreyfus, en una cerim\xc3\xb2nia celebrada l'1 de maig de 1900, en pres\xc3\xa8ncia de \xc3\x89mile Loubet (1838 - 1929), president de la Rep\xc3\xbablica francesa, de Ren\xc3\xa9 Waldeck-Rousseau (1846 - 1904), president del Consell i ministre de l'Interior i de Cultura de Fran\xc3\xa7a, de Georges Leygues (1857 - 1933), ministre d'Instrucci\xc3\xb3 p\xc3\xbablica i Belles Arts, d'Alexandre Millerand (1859 - 1943), ministre de Comer\xc3\xa7, Ind\xc3\xbastria, Correus i Telecomunicacions, i d'Alfred Picard (1844 - 1913), comissari general de l'Exposici\xc3\xb3 Universal de Par\xc3\xads. Una inscripci\xc3\xb3 gravada a la pedra d'una de les cantonades de les parets de l'edifici commemora l'esdeveniment._NEWLINE_Durant l'Exposici\xc3\xb3 Universal, el Grand Palais va servir tant per a l'exposici\xc3\xb3 d'obres pict\xc3\xb2riques a les diverses sales condicionades aleshores a la primera planta, com tamb\xc3\xa9 per a la celebraci\xc3\xb3 de concerts a la sala d'honor darrere la gran escalinata, i fins i tot concursos d'h\xc3\xadpica gr\xc3\xa0cies als estables preparats als soterranis del palau i que es comunicaven mitjan\xc3\xa7ant rampes de suau pendent amb les pistes de concurs a l'exterior.\n_START_SECTION_\nPalau del Descobriment\n_START_PARAGRAPH_\nEl Palau del Descobriment, constru\xc3\xaft durant l'Exposici\xc3\xb3 General de segona categoria de Par\xc3\xads, el 1937 per iniciativa del f\xc3\xadsic Jean Perrin, est\xc3\xa0 instal\xc2\xb7lat a l'antic Palau d'Antin, a l'ala oest. Concebut, en un principi, com un espai d'exposicions temporals, va aconseguir despr\xc3\xa9s de diverses perip\xc3\xa8cies, mantenir-se al Grand Palais i ocupar un lloc propi de 25.000 m\xc2\xb2 de superf\xc3\xadcie, assolint amb el temps una gran popularitat, m\xc3\xa9s que la prevista en els seus comen\xc3\xa7aments.\n_START_SECTION_\nArquitectura\n_START_PARAGRAPH_\nEl Grand Palais constitueix un resum dels gusts de la Belle \xc3\x89poque resultat de l'eclecticisme lliure de l'\xc2\xabestil de Belles Arts\xc2\xbb parisenc. Al mateix temps, la seva concepci\xc3\xb3 va marcar el principi d'una \xc3\xa8poca de l'arquitectura on el propietari de l'obra, a la vegada artista i t\xc3\xa8cnic, ocupa un paper preponderant. L'obra va suposar tamb\xc3\xa9 un retorn a l'\xc3\xbas de la pedra ricament ornamentada, per contrast amb altres obres contempor\xc3\xa0nies impulsades en ferro i acer, com comentava l'escriptor Paul Morand, i un dels \xc3\xbaltims punts decisius d'una \xc3\xa8poca anterior a l'era de l'electricitat, quan les grans estructures en vidre transparents, hereves del The Crystal Palace de Londres, concebut per Joseph Paxton el 1851, permetien l'aportament de la llum natural indispensable per al desenvolupament de les funcions d'exposici\xc3\xb3 a les quals es va destinar l'edifici.\n_START_SECTION_\nPlanta: naus i coberta\n_START_PARAGRAPH_\nLa nau central, amb una longitud aproximada de 240 metres, est\xc3\xa0 constitu\xc3\xafda per una imponent coberta, espai rematat per una ampla vidriera. La volta de can\xc3\xb3, lleugerament rebaixada a les naus nord i meridional i a la nau transversal, i el cimbori i la c\xc3\xbapula, fets d'acer i vidre, pesen 8.500 tones i s'eleven a 45 metres d'al\xc3\xa7ada de la coberta, assolint els 60 metres a l'esfera del llantern\xc3\xb3._NEWLINE_Al comen\xc3\xa7ament, la construcci\xc3\xb3 i el funcionament intern van ser organitzats segons un eix est-oest. La comunicaci\xc3\xb3 entre la gran nau i d'altres parts del palau, com ara el sal\xc3\xb3 d'honor, l'ala central i el Palau d'Antin, es feia mitjan\xc3\xa7ant una \xc3\xa0mplia escala de ferro, d'inspiraci\xc3\xb3 cl\xc3\xa0ssica amb trets de modernisme. La instal\xc2\xb7laci\xc3\xb3, de manera estable, del Palau del Descobriment, a partir de 1937, que ocupava l'espai del Palau d'Antin, va afectar el pla de distribuci\xc3\xb3 de les circulacions interiors i va deixar inhabilitada una de les dimensions de l'edifici amb l'access\xc3\xb2ria i decorativa gran escala d'honor, que es recolzava en una paret cega i una ampla porta, que va quedar des d'aleshores emmurallada. Les naus estan cobertes per una carcassa met\xc3\xa0l\xc2\xb7lica de color verd que uneix totes les peces de vidre laminat, que d\xc3\xb3na una gran lluminositat a les naus.\n_START_SECTION_\nFa\xc3\xa7ana i columnata de Deglane\n_START_PARAGRAPH_\nLa fa\xc3\xa7ana principal, oberta en perfecta simetria sobre l'avinguda de Nicolau II, est\xc3\xa0 constitu\xc3\xafda per una vistosa columnata o peristil, obra de Henri Deglane, inspirada en la realitzada per Claude Perrault per al Louvre en temps de Llu\xc3\xads XIV, i rematada amb talles de branques de roure i llorer i, a intervals, per grups escult\xc3\xb2rics a la seva base, evocant les arts de grecs, romans, fenicis i les del Renaixement, encara que resulta per a alguns cr\xc3\xadtics dissimulada \xe2\x80\x94 com a l'estaci\xc3\xb3 d'Orsay, que va ser edificada per Victor Laloux per a la mateixa Exposici\xc3\xb3 Universal \xe2\x80\x94 per la innovaci\xc3\xb3 de l'estructura met\xc3\xa0l\xc2\xb7lica. Darrere les obertures, cada una dividida per dobles columnes, prop de la porta central, hi ha quatre escultures que evoquen les figures idealitzades de les arts de l'\xc2\xabArquitectura\xc2\xbb, la \xc2\xabPintura\xc2\xbb, l'\xc2\xabEscultura\xc2\xbb i la \xc2\xabM\xc3\xbasica\xc2\xbb._NEWLINE_Els frisos exteriors, dissenyats per Edouard Fournier (Les Grandes \xc3\x89poques de l'Art) i Joseph Blanc (L'Histoire de l'Art) s\xc3\xb3n un extens mosaic de prop de setanta-cinc metres de longitud, realitzat segons les t\xc3\xa8cniques tradicionals i oferint a la vista una llarga banda voltada de colors vius real\xc3\xa7ats amb or, que reprodueixen diverses escenes representatives de les grans civilitzacions de la hist\xc3\xb2ria, tal com eren imaginades a la fi del segle XIX. Aix\xc3\xad, se succeeixen d'Egipte a Mesopot\xc3\xa0mia, de la Roma Antiga de C\xc3\xa8sar August a la Gr\xc3\xa8cia del segle de P\xc3\xa8ricles, del Renaixement itali\xc3\xa0 a la Fran\xc3\xa7a de l'Edat mitjana i de l'Europa industrial a la de les arts cl\xc3\xa0ssiques i barroques._NEWLINE_Les civilitzacions m\xc3\xa9s llunyanes, com antigues col\xc3\xb2nies no van ser oblidades, i tamb\xc3\xa9 van ser glorificades en aquests frisos: \xc3\x80frica mediterr\xc3\xa0nia i subsahariana, Orient i el subcontinent indi, el sud-est asi\xc3\xa0tic i la Indoxina i els temples d'Angkor, la Cotxinxina i els paisatges annamites prop de la ciutat d'Hu\xe1\xba\xbf, i l'Extrem Orient amb representacions de la misteriosa Xina i del Jap\xc3\xb3, aleshores de moda des del recent entusiasme dels pintors impressionistes i dels escriptors per aquest pa\xc3\xads, i evocacions d'Am\xc3\xa8rica.\n_START_SECTION_\nCr\xc3\xadtica arquitect\xc3\xb2nica\n_START_PARAGRAPH_\nEl Grand Palais no va deixar indiferent a la comunitat d'arquitectes i cr\xc3\xadtics d'art, i provoc\xc3\xa0 comentaris i cr\xc3\xadtiques tant favorables com contraris. Aix\xc3\xad, una de les objeccions m\xc3\xa9s comunes va ser el sentiment d'exc\xc3\xa9s i sobrec\xc3\xa0rrega de detalls, amb sobreelaboracions considerades innecess\xc3\xa0ries. Per a especialistes com James P. Boyd, la construcci\xc3\xb3 en vidre i acer de la coberta no era est\xc3\xa8ticament tan destacable com l'obra de la fa\xc3\xa7ana, que resultava per aix\xc3\xb2 disminu\xc3\xafda, mentre que el World's Fair Magazine es lamentava de l'aspecte similar a una \xc2\xabgran estaci\xc3\xb3 de trens\xc2\xbb i el contrast de materials._NEWLINE_Tanmateix, per als cr\xc3\xadtics favorables, com Herbert E. Butler de l'Art Journal, el Grand Palais destaca per la seva gran bellesa resultat de l'efecte de la dimensi\xc3\xb3 sobre la perspectiva i de la combinaci\xc3\xb3 en el gust i selecci\xc3\xb3 dels detalls i colors, o per James Boyd, qui va recon\xc3\xa8ixer tamb\xc3\xa9 l'encert a l'equilibri entre els detalls decoratius i el disseny general de l'edifici.\n_START_SECTION_\nLa gran restauraci\xc3\xb3\n_START_PARAGRAPH_\nEl juny de 1993 es va donar l'alerta despr\xc3\xa9s de desenganxar-se un element de rebl\xc3\xb3 i caure, des d'una al\xc3\xa7ada de prop de trenta-cinc metres, durant una exposici\xc3\xb3 dedicada al disseny. Jacques Toubon, aleshores ministre de Cultura de Fran\xc3\xa7a, va prendre la decisi\xc3\xb3 de tancar \xc2\xabprovisionalment\xc2\xbb el Grand Palais el mes de novembre del mateix any, \xe2\x80\x94a causa del perill que representava la caiguda de nous reblons sobre el p\xc3\xbablic\xe2\x80\x94._NEWLINE_La col\xc2\xb7locaci\xc3\xb3 de xarxes de protecci\xc3\xb3 sota les vidrieres i la convocat\xc3\xb2ria d'experts per pal\xc2\xb7liar aquesta situaci\xc3\xb3 no van bastar per mantenir el Palau obert al p\xc3\xbablic. Nom\xc3\xa9s despr\xc3\xa9s dels necessaris treballs per garantir la seguretat, les Galeries nacionals i el Palau del Descobriment van estar novament disponibles. La utilitzaci\xc3\xb3 de la nau central es va interrompre durant dotze anys.\n_START_SECTION_\nRenaixement i futur del Grand Palais\n_START_PARAGRAPH_\nLa nau va ser oberta al p\xc3\xbablic amb motiu de les Jornades Europees del Patrimoni del 2005. Durant dues setmanes, prop de 500.000 visitants van acudir al Grand Palais a contemplar la nova restauraci\xc3\xb3 i els dos globus de Vincenzo Maria Coronelli realitzats per al rei Llu\xc3\xads XIV._NEWLINE_\xc2\xabM\xc3\xa9s que una reobertura \xc3\xa9s un renaixement\xc2\xbb, va declarar el ministre de Cultura Renaud Donnedieu de Vabres, durant el seu discurs d'inauguraci\xc3\xb3. El futur del Grand Palais est\xc3\xa0 clarament marcat: ser\xc3\xa0 la \xc2\xabmeca\xc2\xbb del patrimoni franc\xc3\xa8s en el seu sentit cultural m\xc3\xa9s ampli, no solament en la dimensi\xc3\xb3 art\xc3\xadstica, sin\xc3\xb3 tamb\xc3\xa9 en l'econ\xc3\xb2mica, t\xc3\xa8cnica, cient\xc3\xadfica, festiva amb tota mena de fires, exposicions i esdeveniments._NEWLINE_Renaud Donnedieu de Vabres va expressar la idea de la transformaci\xc3\xb3 de l'empla\xc3\xa7ament a \xc2\xabEstabliment p\xc3\xbablic del Grand Palais\xc2\xbb, en lloc de confiar la seva gesti\xc3\xb3 i programaci\xc3\xb3 a organismes privats. El Grand Palais gaudeix aix\xc3\xad de l'estatut d'establiment p\xc3\xbablic industrial i comercial (EPIC) des de l'1 de gener de 2007. El gener de 2011 es fusiona amb la R\xc3\xa9union des Mus\xc3\xa9es Nationaux, sota la direcci\xc3\xb3 de Jean-Paul Cluzel."